ØSTJYLLAND: Til foråret får pendlerne endnu et argument for at købe eller lease en bil:

18. marts skruer Midttrafik prisen i vejret på både mobilklippekort og periodekort.

Og der er ikke tale om små pristalsreguleringer.

Nej, på visse zoner er der tale om stigninger på 13 til 35 procent.

Og folk i Grenaa, der pendler til Aarhus, skal nærmest til at spare sammen for at købe det periodekort på 11 zoner, der bringer dem til Aarhus. Det stiger nemlig med 15 procent - eller 2400 kr. om året.

Det beklager Mads Nikolajsen (SF).

Han er medlem af Midttrafiks bestyrelse og medlem af kommunalbestyrelsen i Norddjurs Kommune.

I november, da første spadestik blev taget til Grenaas nye jernbanestation, Hessel, skrev Mads Nikolajsen et læserbrev i denne avis, hvori han opfordrede århusianere, der synes, at boliger i Aarhus koster for meget, til at interessere sig for boligkvarterne i Grenaa i nærheden af Hessel-stationen.

Her finder vi "de eneste landsbyskoler og børnehaver i Danmark med egen sporvogns-forbindelse (letbanen. Red.). Op mod tusind daglige pendlere fra Aarhus-området til virksomheder og institutioner i Grenaa får bedre mobilitet," skrev Mads Nicolajsen.

Og markant dyrere mobilitet, kan det tilføjes.